VALSTYBINĖS MOKESČIŲ INSPEKCIJOS PRIE LIETUVOS RESPUBLIKOS FINANSŲ MINISTERIJOS VIRŠININKO

Į S A K Y M A S

DĖL IŠIEŠKOTŲ MOKESTINIŲ NEPRIEMOKŲ ĮSKAITYMO TAISYKLIŲ PATVIRTINIMO

2005 m. vasario 15 d. Nr. VA-21

Vilnius

Vadovaudamasi Valstybinės mokesčių inspekcijos prie Lietuvos Respublikos finansų ministerijos nuostatų, patvirtintų Lietuvos Respublikos finansų ministro 1997 m. liepos 29 d. įsakymu Nr. 110 (Žin., 1997, Nr. 87-2212; 2004, Nr. 82-2966), 18.11 punktu, įgyvendindama Valstybinės mokesčių inspekcijos prie Lietuvos Respublikos finansų ministerijos viršininko 2004 m. gruodžio 20 d. įsakymą Nr. VA-193 ir siekdama užtikrinti išieškotų mokestinių nepriemokų įskaitymo į biudžetą eiliškumą:

1. Tvirtinu pridedamas Išieškotų mokestinių nepriemokų įskaitymo taisykles (toliau – taisyklės).

2. Įsakau:

2.1. Apskričių valstybinėms mokesčių inspekcijoms (toliau – AVMI) išieškomas mokestines nepriemokas į valstybės (savivaldybių) biudžetus ir fondus įskaityti šiuo įsakymu patvirtintose taisyklėse nustatyta tvarka.

2.2. Atitinkamas veiklos sritis kuruojantiems Valstybinės mokesčių inspekcijos prie Lietuvos Respublikos finansų ministerijos viršininko pavaduotojams ir pagal kompetenciją AVMI viršininkams kontroliuoti šio įsakymo vykdymą.

3. Pripažįstu netekusiu galios Valstybinės mokesčių inspekcijos prie Lietuvos Respublikos finansų ministerijos viršininko 2003 m. gruodžio 15 d. įsakymą Nr. V-322 „Dėl Išieškotų mokestinių nepriemokų įskaitymo taisyklių“.

VIRŠININKĖ	VIOLETA LATVIENĖ

______________

PATVIRTINTA

Valstybinės mokesčių inspekcijos prie

Lietuvos Respublikos finansų ministerijos

viršininko 2005 m. vasario 15 d. įsakymu

Nr. VA-21

IŠIEŠKOTŲ MOKESTINIŲ NEPRIEMOKŲ ĮSKAITYMO TAISYKLĖS

I. BENDROSIOS NUOSTATOS

1. Šios Išieškotų mokestinių nepriemokų įskaitymo taisyklės (toliau – taisyklės) nustato apskričių valstybinių mokesčių inspekcijų (toliau – AVMI) išieškotų sumų įskaitymo eiliškumą mokestinei nepriemokai padengti.

2. Taisyklės parengtos vadovaujantis Lietuvos Respublikos mokesčių administravimo įstatymo (toliau – MAĮ; Žin., 2004, Nr. 63-2243), Mokesčių mokėtojo sumokėtų sumų įskaitymo taisyklių, patvirtintų Valstybinės mokesčių inspekcijos prie Lietuvos Respublikos finansų ministerijos (toliau – VMI prie FM) viršininko 2004 m. gruodžio 20 d. įsakymu Nr. VA-193 (Žin., 2005, Nr. 1-10), nuostatomis.

3. Visos šiose taisyklėse vartojamos sąvokos atitinka mokesčių įstatymuose vartojamas sąvokas.

II. IŠIEŠKOTŲ MOKESTINIŲ NEPRIEMOKŲ ĮSKAITYMAS

4. AVMI nepriemokų išieškojimo skyrius (toliau – NIS) pildomoje VMI prie FM viršininko 2003 m. sausio 14 d. įsakymu Nr. V-11 patvirtintoje Sprendimo išieškoti mokestinę nepriemoką ir nutraukti pinigų išdavimą ir pervedimą iš banko sąskaitų FR0492 formoje (toliau – sprendimas išieškoti iš sąskaitų; Žin., 2003, Nr. 5-229; 2004, Nr. 75-2617) privalo nurodyti, kad iš mokesčių mokėtojo sąskaitos nurašytas sumas banko įstaiga į atitinkamą AVMI biudžeto pajamų surenkamąją sąskaitą turi pervesti pagal 8230 įmokos kodą. Mokesčių, rinkliavų ir kitų įmokų į Lietuvos Respublikos valstybės biudžetą, savivaldybių biudžetus bei valstybės pinigų fondus kodų sąrašas (toliau – įmokų kodų sąrašas) patvirtintas VMI prie FM viršininko ir Muitinės departamento prie Lietuvos Respublikos finansų ministerijos direktoriaus 2003 m. vasario 26 d. įsakymu Nr. V-57/1B-160 (Žin., 2003, Nr. 23-982).

5. AVMI NIS pildomoje VMI prie FM viršininko 2003 m. sausio 14 d. įsakymu Nr. V-11 patvirtintoje Sprendimo išieškoti mokestinę nepriemoką iš turto FR0497 formoje (toliau – sprendimas išieškoti iš turto; Žin., 2003, Nr. 5-229; 2004, Nr. 75-2617) turi nurodyti iš mokesčių mokėtojo turto išieškotas sumas į atitinkamą AVMI biudžeto pajamų surenkamąją sąskaitą pervesti pagal 8270 įmokos kodą, esantį minėtame įmokų kodų sąraše.

6. Kai AVMI integruotos mokesčių informacinės sistemos (toliau – IMIS) aplikacijoje „Išieškojimai“ esantis sprendimas išieškoti iš sąskaitų arba sprendimas išieškoti iš turto pažymimas „Atlikta“, tai pati IMIS informaciją apie išieškomas konkrečias prievoles perduoda į tarpinę duomenų struktūrą.

7. Iš banko įstaigos gavus AVMI biudžeto pajamų surenkamosios sąskaitos elektroninį išrašą, kuriame yra nurodytos 8230 kodo įmokos, padengiamos tos mokestinės prievolės, kurios išieškomos pagal atitinkamą sprendimą išieškoti iš sąskaitų. Išieškota suma į biudžetus ir fondus įskaitoma tokiomis proporcijomis, kokiomis tais metais yra įskaitomas ir atitinkamas mokestis.

8. Iš banko įstaigos gavus AVMI biudžeto pajamų surenkamosios sąskaitos elektroninį išrašą, kuriame yra nurodytos 8270 kodo įmokos, padengiamos tos mokestinės prievolės, kurios išieškomos pagal atitinkamą sprendimą išieškoti iš turto. Išieškota suma į biudžetus ir fondus įskaitoma tokiomis proporcijomis, kokiomis tais metais yra įskaitomas ir atitinkamas mokestis.

9. Pagal atitinkamą sprendimą išieškoti iš sąskaitų arba pagal atitinkamą sprendimą išieškoti iš turto išieškotos konkrečios mokestinės prievolės gautomis 8230 ar 8270 kodų įmokomis padengiamos vadovaujantis permokos ar skirtumo įskaitymo eiliškumą reglamentuojančiomis Mokesčių mokėtojo sumokėtų sumų įskaitymo taisyklių nuostatomis.

10. Iš banko įstaigos gautos 8230 arba 8270 įmokos kodu pažymėtos įmokos iki įskaitymo biudžetams ir/ar fondams procedūros pabaigos gali būti laikinai pervedamos į valstybės biudžetą kaip nemokestinės pajamos.

11. Informaciją apie pagal atitinkamus sprendimus išieškotas mokestines nepriemokas pati IMIS įtraukia į aplikaciją „Išieškojimai“ ir prie kiekvienos į atitinkamą sprendimą įtrauktos prievolės nurodo jos padengimo datą bei sumą.

III. BAIGIAMOSIOS NUOSTATOS

12. Šių taisyklių privalo laikytis AVMI skyriai, vykdantys mokesčių apskaitą ir mokestinių nepriemokų išieškojimą.

13. Pasikeitusių Lietuvos Respublikos įstatymų, Lietuvos Respublikos Vyriausybės nutarimų ar kitų teisės aktų nuostatomis, reglamentuojančiomis išieškotų mokestinių nepriemokų įskaitymo tvarką, būtina vadovautis iš karto, nelaukiant šių taisyklių pakeitimo.

______________